Kameel kry raas – Kameel se gebabbel
On Julie 7, 2020 Julie 7, 2020 By KameelIn Die lewe lag saam
By nou weet julle hoe lief ek vir wilde “rides” en rowwe branders is…. of was. Alhoewel ek dit self nie meer kan doen nie, is die vuur in my binneste nog lank nie geblus nie. Kenneth en sy gesin kom kuier. Net die babawaentjie se raamwerk staan in die groothuis se oopplan sitkamer. Lekker stewige handvatsel met twee wye agterwiele; twee kleiner voorwiele amper langs mekaar. Driejarige Eli klim op die raamwerk en skoonseun stoot hom brrrm brrrm deur die kombuis en terug sitkamer toe. “Push me oumie,” vra hy en kyk vol afwagting na my. Ek staan op, en toe my hande daardie handvatsel vat begin die vuur brand. “Hold tight,” sê ek vir Eli en daar gaan ons. In die kombuis gooi ek so ‘n wilde draai dat die agterwiel lig. Volvaart kom ons die sitkamer binne waar die vier “grootmense” staan en gesels. “Wat MAAK mamma!!? roep Kenneth uit. Bloed pols deur my are en vol opwinding antwoord ek, “Ek is wild.” “Dit kan ons almal sien,” antwoord hy, “hoe kan mamma met mamma se dronkkop so wild aangaan… ek sien al hoe trek mamma en Eli deur die glasdeur.” Die ander knik hulle koppe instemmend. Ek is op my plek gesit. Om te dink daar was ‘n stadium in my lewe waar ek die raaswerk gedoen het.
Maar dit was nog nie die einde nie. Ek het redelik baie by ons Portugese dogter gaan kuier wanneer Ken weggewerk het. Haar man het vir hulle dogtertjie ‘n swaai gemaak met ‘n stuk buiteband as sitplek. Natuurlik moes ouma haar maak. Ouma het haar vroeg-vroeg geleer dat as jy wil swaai gaan jy voluit… nie so effentjies heen en weer nie. Ek onthou as dogtertjie hoe hard ek probeer het om die swaai oor die dwarsbalk te kry. Hoog, hoog het ek haar gemaak; wanneer sy bo kom het haar liggaam gewip en dan teruggesak in die siitplek. Natuurlik het dit saamgegaan met baie lag, veral as die swaai skeefdraai en ek vinnig by ‘n paal moes keer om ‘n botsing te vermy. Een Sondag kuier haar ander oupa en ouma ook daar. Ek word geroep en moet hoor dat die ander ouma haar geswaai het, en die juffroutjie het daarop aangedring dat ouma Kameel haar moet maak… want net ouma Kameel weet hoe. Die ander ouma kyk toe, en toe die pret op sy hoogste is slaan sy haar hande oor haar oë, “Ek kannie hierna kyk nie, dis te gevaarlik,” en met die woorde stap sy weg. Dis nou sewe jaar later. Ek vra Vilani – wat nou tien is – of sy nog onthou hoeveel pret ons met die swaai gehad het, waarop die “madame” antwoord dat dit baie gevaarlik was, en sy baie seer kon gekry het, veral as die swaai daardie paal getref het.
Mooi loop 😊
29 gedagtes oor “Kameel kry raas”
Darem het jy aan iets vasgehou toe jy so wild stoot, wat is hulle geite😉
Julie 7, 2020 om 12:51 nm	 Antwoord
Dis omdat ek aan iets vasgehou het dat ek so wild kon stoot…. anders was ek plat op die grond. 😂😂😂😂
Julie 7, 2020 om 12:52 nm	 Antwoord
Ja ek weet dis wat ek bedoel. Maar hulle was seker bang jy tref die muur, haha
Julie 7, 2020 om 12:53 nm
Ek moet erken ek het daarna gesien hoe trek ek en Eli by die glasdeur uit…. en dit het my innerlik laat giggel.
Julie 7, 2020 om 12:57 nm
Lag doen mens altyd goed
Tienjariges is slim, Kameel, volgens hulle verstaan hulle als. Net nie dat dit ñ ouma neem om jou sterk en reg vir die lewe te kry nie, selfs op ñ ‘gevaarlike swaai!’ Jy het jou plig goed nagekom, daardie bekkie beaam dit.
Julie 7, 2020 om 1:35 nm	 Antwoord
Dankie Una jy beaam waarin ek glo “Go for it!!”
Julie 7, 2020 om 1:46 nm	 Antwoord
Deesdae se oumas … mens moet hare op jou tande hê om saam met hulle te oorleef. Dink net, vyftig jaar gelede het oumas met ‘n kniekombersie voor die kaggel gesit en hekel en die kleinkinders mog nie om haar hardloop of raas nie.
Julie 7, 2020 om 3:18 nm	 Antwoord
Jip tye het omtrent verander. My ouma wou nog voortrekkerkappies op ons koppe sit voordat ons in die son uitgaan om op die plaas te speel. Ons sal vir ons kniekombersies en hekelpenne moet kry Hester 😂😂😂😂
Julie 7, 2020 om 3:45 nm	 Antwoord
Julie 7, 2020 om 5:05 nm
Aaaag watwou, Kameel – die oorversigtiges kom Zorba se “leetle madness” kort! Jy is ‘n ouma duisend.
Julie 7, 2020 om 4:18 nm	 Antwoord
Ag dankie Frannie. My ma het hoeka al gesê ek gaan moeilik oud word…. en dat ek nooit ‘n dame sal wees nie.
Julie 7, 2020 om 4:26 nm	 Antwoord
Dames is onuitstaanbaar vervelig!
Julie 7, 2020 om 4:27 nm
Oe, lag ek nou saam met ‘n traan. Ja, soms is dit nie so lekker as die kinders nou die raaswerk doen nie.
Julie 7, 2020 om 5:53 nm	 Antwoord
Êk het gewonder of ek ook met my ma geraas het… maar sy was so stemmig dat dit seker nie nodig was nie. Nooit gedink dié dag sal aanbreek waar ek soos die kind voel nie.
Wil jou nog vra hoe gaan jy daar doer in die wolke daardie oop vensters was. So lief soos ek vir avontuur is… so verpes ek hoogtes. Daardie foto van julle oop venster maak my maag draai.
Julie 7, 2020 om 6:57 nm	 Antwoord
Haai Kameel, ja, dit is baie hoog. Geen idee hoe mens die vensters gaan was nie, ek was beslis net die wat kan oopmaak.
Julie 8, 2020 om 3:08 vm
Dit klink mos vir ny na wonderlike pret Kameel! Dis mos lekker om so ‘n ouma te he!!
Julie 7, 2020 om 8:42 nm	 Antwoord
Julie 7, 2020 om 9:11 nm	 Antwoord
Jy is n ouma na my hart. Het jy geweet oumas is geneig om oorbeskermend tw wees, omdat hulle so bang is kleinkinders key seer?
Julie 8, 2020 om 8:38 vm	 Antwoord
Ek vermoed so… maar ek is net te lief vir pret.
Julie 8, 2020 om 10:31 vm	 Antwoord
Jy is n hero Ouma! Ek kan ook onthou van daardie hoog swaai om oor die boonste dwarspaal te swaai wat natuurlik nooit gebeur het nie. Daardie amper dwarspaal bots was ook baie mere amper gewees. Eli Gaan beslis nie van Ouma se lekker stoot vergeet nie.
Julie 8, 2020 om 8:40 vm	 Antwoord
Ek en my maats het ure in die park gespeel Scrapy…. en ons was rof. Van daar af het die rides al woester geraak. Konnie wag vir die jaarlikse Randse skou om al daardie dinge te gaan ry nie. Hoop Eli onthou eendag bietjie van sy ouma se uit haar kassie klim. So frustrerend om altyd te moet sit en toekyk.
Julie 8, 2020 om 10:42 vm	 Antwoord
Glo goed dis frustrerend. Bea wil ook hê ek moet langs haar op die mat sit of lê wat vir my onmoontlik is. Ek kom nie weer op as ek eenmaal so laag is nie en dan sit ek nog ongemaklik ook omdat ek n stywe rug het. Gelukkig kan ek darem in n mate nog haar jaag.
Julie 8, 2020 om 11:01 nm
Duidelik is jy nie een nie- tot voordeel van die kindjie!
Julie 9, 2020 om 6:21 nm	 Antwoord
Ouma jy is cool. Ek hou van jou.
Julie 9, 2020 om 6:22 nm	 Antwoord
Ag dankie ouma Toorts 😊
Julie 9, 2020 om 7:51 nm	 Antwoord
Julie 9, 2020 om 8:32 nm